钦定古今图书集成/理学汇编/学行典/第038卷 > 理数钤〈坎集下〉 > 《声音起数例》〈算动植之物此方图之诀〉
## 钦定古今图书集成/理学汇编/学行典/第038卷 > 理数钤〈坎集下〉 > 《声音起数例》〈算动植之物此方图之诀〉

“动物植物分于阴阳二图，迥然不同，而物皆有声色
臭味，所可辨者莫善于声，故《皇极》以律吕声音别之。
今世之言声，知其有平上去入，不知有春夏秋冬辟
翕之殊；言音者，知其有唇舌牙齿喉，不知有开发收
闭清浊之异。”康节声音之学，自其父伊川丈人已造
其精，又得所传之奥，故于物之寿夭贵贱、分合得失，
皆以声音占之。其取声音，各有一万七千二十四用
数者，不可无捷要之门也。于是即声分宫、商、角、徵羽，
少征少商之七均，而以十干第之。即音分唇、舌、牙、齿、
喉、半商、半征之四十八位，而以十二支第之。声音并
用。如切字之母所用者，声律一百一十二字，音吕一
百五十二字，交互反切，得一万七千二十四之声音，
若物无形则已，有形则有数有声也。具半实半虚之
物，不可击声音者，则倚借人之称谓，便为物之声音
之辨。于是而观物，不其“详而有统，简而不遗”者乎？